Twee sterf toe bakkie teen boom botsFoto: Netcare 911 ŉ Man en ŉ vrou is dood en twee tieners beseer toe ŉ bakkie Saterdagoggend teen ŉ boom gebots het tussen Sasolburg en Heilbron in die Vrystaat. Die voorval het omstreeks 5:30 op die R57 plaasgevind. Die bestuurder het glo beheer oor die bakkie verloor waarna dit teen ŉ boom langs die pad gebots het. Volgens Shawn Herbst, woordvoerder van Netcare 911, het paramedici dadelik die insittendes begin ondersoek en is ŉ man en ŉ vrou albei op die toneel dood verklaar. “Twee tieners het albei ernstige beserings opgedoen en het dringende behandeling benodig. Hulle is na ŉ nabygeleë hospitaal gehaas vir verdere behandeling.” Die presiese omstandighede rondom die voorval word ondersoek.